b'\n_START_ARTICLE_\nEvropska organizacija za jedrske raziskave\n_START_PARAGRAPH_\nEvropska organizacija za jedrske raziskave (kratica CERN, angle\xc5\xa1ko European Organization for Nuclear Research Organisation, francosko Organisation Europ\xc3\xa9enne pour la Recherche Nucl\xc3\xa9aire) je najve\xc4\x8dji laboratorij za fiziko delcev. Njen sede\xc5\xbe je zahodno od \xc5\xbdeneve v ob\xc4\x8dini Meyrin, na meji med Francijo in \xc5\xa0vico. Trenutno je v CERN v\xc4\x8dlanjenih 20 evropskih dr\xc5\xbeav, ima okrog 2.600 polno zaposlenih ljudi, poleg njih pa sodeluje \xc5\xa1e okrog 7.900 znanstvenikov in in\xc5\xbeenirjev s 580 univerz ter raziskovalnih in\xc5\xa1titucij. Slovenija je formalno zaprosila za \xc4\x8dlanstvo junija 2009, leta 2017 je pridobila status pridru\xc5\xbeene \xc4\x8dlanice, polnopravna \xc4\x8dlanica bo predvidoma postala leta 2022._NEWLINE_Glavni cilj organizacije je izgradnja pospe\xc5\xa1evalnikov delcev za raziskave na podro\xc4\x8dju fizike osnovnih delcev. Trenutno najve\xc4\x8dji tovrstni projekt je Veliki hadronski trkalnik, ki se nahaja pod zemljo v bli\xc5\xbeini sede\xc5\xbea CERN. Organizacija je znana tudi kot rojstni kraj svetovnega spleta, ki je nastal zaradi potreb po distribuirani obdelavi ogromne koli\xc4\x8dine podatkov iz poskusov.'